Goeie nuus: Kaapstad-kelner se weldaad roer wêreldwyd harte | Maroela Media
Vincent Mota (26) se weldaad lok wêreldwyd reaksie uit nadat Tertius Gous die volgende inskrywing op Facebook gemaak het: "Ek was vandag by die Canal Walk Wimpy en wat ek gesien het, het my verstom. Daar was 'n erg gestremde man in 'n elektriese rystoel in die Wimpy. Hy het 'n roomys bestel, wat 'n taamlike moeilike poging aan sy en die personeel se kant was aangesien die man ook moeilik kommunikeer. Terwyl ek daar gesit en kyk het, het ek by myself gewonder: 'Hoe gaan die man hierdie roomys eet?'. Terwyl ek dit probeer uitwerk het, het een van die kelners by die man gaan sit en hom die roomys begin voer. Mens kon sien die kelner doen dit nie omdat hy aangesê is om dit te doen nie, mens kon die deernis en liefde in sy gesig sien. Ek het heeltemal verstom daar gesit. Nadat die man sy roomys klaar gemaak het, het hy die kelner 'n groot lang drukkie gegee. Ek het nog nooit so iets gesien by enige restaurant nie."
Gous se Facebook-inskrywing het vinnig op sosiale media versprei. Melinda Croukamp, mede-eienaar van die Wimpy's in die Canal Walk-winkelsentrum, het aan Maroela Media gesê die "wonderwerk" het verlede week Woensdag in die Wimpy by ingang 4 plaasgevind. Volgens Croukamp is die gestremde man, Ray, 'n gereelde kliënt en bly hy in 'n sorgsentrum in Milnerton. "Dit was 'n groot voorreg en seën om dit te kon beleef. Dit is 'n fantastiese getuienis. Ons is almal mense, dit gaan oor omgee en liefde."
Tertius Gous en Vincent Mota
Croukamp het gesê Vincent het voorheen by die Wimpy in Canal Walk gewerk voor hy na Gauteng is en sowat twee maande gelede teruggekeer het. "Vincent se gebaar het mense se harte aangeraak en ons het oproepe en boodskappe van regoor die wêreld gekry. Vincent bly egter nederig en sê: 'Aan God die eer'."
Volgens Croukamp het Vincent gesê hy kon nie net voorgee of hy vir die man omgee nie. "Hy het vir hom gesê die Here het jou nog steeds lief en hy het grappies met hom gemaak. Hulle het mekaar na die tyd omhels."
Gous het intussen Woensdag na die Wimpy teruggekeer en Vincent ontmoet. "Die Here het Tertius en Vincent met die hand uitgekies. Hulle is so baie dieselfde. Albei is so nederig en vriendelik. Nie een van hulle wil erkenning hê vir wat hulle gedoen het nie."
Verteenwoordigers van Wimpy se hoofkantoor sal intussen Vrydag vir Vincent 'n geskenk oorhandig. Gous en Ray sal ook by die oorhandiging wees.
Dankie Vincent. Net so wil ek Milky Lane se kelners in PMB bedank. Hulle het my rolstoel met my volle gewig oor trappe gelig in nou spasie sodat ek en my dogter saam iets kon nuttig. God is love and when you look around you will find him.
Dis Freaking awesome. Kan hulle seblief daai advertensie veldtog wat met mense soos babas praat laat vaar. All java jaive bla bla brrrrr. Rerig man. Wees oorspronklik.
Dis n baie mooi storie en goed om bietjie te lees! Mens ignoreer gewoonlik die mense in ons gemeenskappe en maak dit af as 'iemand anders se probleem'. Ons het in September saam met ons Gebare taal dosent(wat doof is) en die res van ons gebare taal studente, en ons ander dosent by Maxis in die Mooirivier mall by Potchefstroom gaan eet. Dit was deel van ons September 'deaf awareness' maand gewees, so ons het gegaan met die opdrag om slegs in gebare taal te komunikeer en glad nie te praat nie, om te voel hoe dit voel om nie… Lees meer »
Kannie glo daar is nog sulke mense wat omgee vir hul medemens nie. Dankie Vincent. Jy maak ons harte baie warm!
Wonderlik Vincent…jy het die Jesus Christus van Gal 5:22 aan die wereld uitgeleef! Be blessed…jou kroon wag op jou!